# Voldemāra Cīruļa piemiņas balvas

**LATVIEŠU TAUTAS TĒRPU KONKURSA**

**NOLIKUMS**

 Katra Latvijas novada kultūrvēsture, katra latvieša prieks un sāpes, veselas tautas dzīves gaita un nacionālās pašapziņas avoti ieausti, iesieti, ievīti tautas tērpā. Tajā koncentrēts šodienas veikums, sapņi un nākotnē ejamais ceļš.

Piebalgas pērļu josta kā nesaraujama saite satur laikus un ļaužu darbus, atkal no jauna darināta un valkāta, ietiecas rītdienā. Godinot krietna vecpiebaldzēna Voldemāra Cīruļa piemiņu, izsludinot latviešu tautas tērpu konkursu, aicinām Latvijas novadus apzināt un aktualizēt, darināt, ar lepnumu valkāt un nodot nākamībai savu unikālo tautastērpu. Lai katram novadam izdodas atklāt un no senatnes dzīlēm izcelt savu īsto villaini, brunči, savu unikālo jostu!

Lai veicinātu tradīcijām atbilstošu tautas tērpu darināšanu un valkāšanu, rosinātu interesi par sava novada tautas tērpu, tā komplektēšanas iespējām atbilstoši vēsturiskajai patiesībai, kā arī gatavojoties Dziesmu un Deju svētkiem 2018. gadā un Latvijas valsts simtgadei, tiek rīkots Voldemāra Cīruļa piemiņas balvas latviešu tautas tērpu konkurss.

**Mērķi**

1. Veicināt tradīcijām atbilstošu tautas tērpu darināšanu un valkāšanu.
2. Rosināt latviešu tautas tērpu valkātājus un darinātājus veidot sava novada tradicionālo tautas tērpu atbilstoši saglabātajām vēsturiskajām liecībām.

**Skates organizētājs**

 Vecpiebalgas novada Dome sadarbībā ar Latvijas Nacionālo kultūras centru.

**Skates norise un vērtēšana**

 Konkurss notiks grupās:

1. labākais Piebalgas novada tautas tērps,
2. precīzākais un rūpīgākais pašdarinātais tautas tērps,
3. labākais autoru kolektīva veidotais tautas tērps,
4. labākais no iepriekšējām paaudzēm mantotais tradicionālai tautas tērps vai tā daļas.

Atsevišķi tiks pasniegta Voldemāra Cīruļa piemiņas balva.

**Vērtēšana**

 Konkursa rīkotāju izveidota vērtēšanas komisija piecu cilvēku sastāvā iepazīstas ar pieteikumiem, izvērtē tos un piešķir godalgotās vietas katrā grupā.

Vērtēšanas komisijai ir tiesības virzīt balvas no vienas grupas uz otru, kā arī piešķirt veicināšanas balvas, atbalstītāju dāvanas un atzinības.

Tautas tērpu vērtēšanas kritēriji:

1. Tautas tērpa atbilstība kultūrvēsturiskajam novadam un konkrētajam laika posmam (arheoloģiskais tērps, 19. gs sākums, vidus vai beigu posms, 20. gs. sākums).
2. Tautas tērpa piemērotība gadalaikiem.
3. Goda vai darba apģērbs.
4. Tautas tērpa darinājuma kvalitāte – tehniskais izpildījums, materiālu atbilstība vēsturiskajai patiesībai..
5. Skates dalībnieka tautas tērpa kopskats.

**Pieteikšanās**

Lai piedalītos konkursā, darbi jāiesniedz:

* **2017.gada 17.jūlijā plkst. 10.00 – 17.00 Rīgā,** Latvijas Nacionālajā kultūras centrā Pils laukumā 4;
* **2017.gada** **18. jūlijā plkst. 10.00 – 17.00 Cēsīs,** Rīgas iela 19 (3.stāvs);
* **2017.gada 20. – 21. jūlijā plkst. 10.00 – 17.00 Vecpiebalgā**, Vecpiebalgas kultūras namā Gaismas ielā 1.

Izstādes atklāšana **2017. gada 26. jūlijā 18.00** Vecpiebalgas kultūras namā**.**

Godalgošana **izstādes atklāšanā.**

Izstāde atvērta līdz 2017.gada 8.septembrim

Darbu saņemšana – pēc izstādes Vecpiebalgā iepriekš sazinoties ar Dagniju Kupči.

No 2017.gada 15.septembra Rīgā, Latvijas Nacionālajā kultūras centrā Pils laukumā 4.

Papildus informācija Dagnija Kupče 26054322 dagnija\_kupche@tvnet.lv